Варненски свободен университет „Черноризец Храбър“ Факултет „Международна икономика и администрация“

Kатедра "Компютърни науки"

# НАСОКИ

**за подготовка и защита на дипломна работа**

за бакалаври от специалност

# „Информатика и компютърни науки“

**2023**

## А. СРОКОВЕ И ПРОЦЕДУРИ

В началото на всеки семестър на сайта на ВСУ се публикува график за дипломните защити. Студентите трябва да подадат заявление през студентския си статус за допускане до дипломна защита най-късно един месец преди защитата.

**Б. ТЕМАТИЧНИ ОБЛАСТИ**

Спецификата на специалността изисква от студентите да покажат по време на дипломната защита знания и практически умения. Това налага студентите да разработят практическа част (най-често – приложение) и да опишат работата си по посочените по-долу изисквания.

## В. ПОДГОТОВКА на ДИПЛОМНАТА РАБОТА. ИЗИСКВАНИЯ

### В.1. Какво се предава?

1. Текст на дипломна работа – 1 бр., подвързана със спирала

(да не се подвързва с твърди корици)

1. Резюме на дипломната работа – 3 бр.,

(предават се в три папки)

1. Текст на дипломната работа в PDF формат и софтуерно приложение или съществена част от него.
2. Писмо за внедряване или становище за разработката от фирма, възлагателно писмо

(прилага се, ако е приложимо)

1. Ръководство за потребителя

(прилага се, ако е необходимо)

1. Тестов акаунт

(прилага се, ако е необходимо)

### В.2. Какво трябва да включва дипломната работа?

#### В.2.1. Заглавна страница (без рамки), съдържаща следната информация:

Варненски свободен университет „Черноризец Храбър“, Факултет „Международна икономика и администрация“, Катедра „Компютърни науки“

Дипломна работа, Тема на дипломната работа на български **и на английски език**

Име на студента, специалност, факултетен номер Научен ръководител и (ако има) консултант

#### В.2.2. Съдържание

Списък от заглавията на отделните глави, части, приложения със съответстващите им номера на страници.

#### В.2.3. Увод

Включва въведение в темата и описание на структурата на дипломната работа. Тук се изяснява какъв проблем се решава чрез разработката. Кратко, в няколко абзаца, се формулира:

* актуалността и значимостта на темата;
* в отговор на каква потребност се прави разработката и кои биха били потенциалните заинтересовани страни от това решение;
* каква е основната цел, която студентът си е поставил и какви задачи трябва да изпълни, за да я постигне (кои са етапите на решаване на проблема).

#### В.2.4. Изложение

**Какво да включва изложението?**

1. **глава** – анализ на съществуващи решения за разглеждания проблем (подобни решения и алтернативи – предимства и недостатъци), литература по въпроса.
2. **глава** – анализ на проблема, избор на съответната технология, проектиране на решението
3. **глава** – реализация – описание на съществените етапи от реализацията на решението, което се предлага и описание на продукта

#### В.2.5. Заключение

Поглед назад към извършената работа, критична самооценка за постигането на целта, изпълнени задачи, срещнати трудности и решени проблеми, насоки за възможно развитие на работата и др.

#### В.2.6. Използвана литература

Списък от публикации (автор, година, заглавие, издателство), както и интернет адреси на основните източници, използвани при подготовката на дипломната работа.

Всяко заглавие, включено в този списък, трябва да бъде цитирано поне веднъж в текста на дипломната работа, като тези препратки трябва да бъдат смислени - в подкрепа на изложението и в съответствие със съдържанието на източника.

Примери за цитиране в текста на дипломната работа: … Съвременното дистанционно обучение предполага "осъществяване на връзка между хора и ресурси с помощта на комуникационни технологии за цели, свързани с обучението" (Иванов, 2022, стр. 17) …

#### В.2.7. Приложения

Тук могат да се включат фрагменти от програми, екрани от приложението и др.

### Г. Резюме на дипломната работа

Резюмето е от 3 до 5 страници, включващо най-съществените елементи от разработката.

В резюмето се представя дипломната работа по следният начин:

* описва се темата и нейната актуалност;
* посочва се предметът и обектът на изследването; задачите (резюмиран вариант на увода);
* посочват се конкретни обобщения, изводи, резултати (резюмиран вариант на заключението).

Представянето на резюмето по време на защитата е чрез презентация, което е задължително.

### Д. Препоръчителна литература

Студентите могат да използват следната литература по време на подготовката на дипломната си работа, а най-вече да се консултират с ръководителя си.

1. Еко, У. (1999) Как се пише дипломна работа. Александър Панов, С. <http://liternet.bg/publishl2/ueko/kak.htm>
2. Мавродиева, И. (2005) Академично писане. Изграждане на успешни писмени и устни умения в процеса на академичната комуникация. Сема РШ, С.

### Е. Изисквания за обема и оформление на дипломната работа.

1. **Обем на дипломната работа** - Обемът на дипломната работа е най-малко 50 страници, формат А4, едностранно, шрифт Times New Roman, форматирани с размер на шрифта 14, междуредие 1,5.
2. **Използване на чуждоезични термини** - Ако в дипломната работа са използвани преведени на български език чуждоезични термини, тяхното оригинално наименование се посочва в скоби.
3. **Стил на изложението** - Стилът на изложението в дипломната работа е академичен, без използване на жаргонни думи. Текстът не трябва да съдържа правописни и пунктуационни грешки.
4. **Други изисквания** - Страниците, фигурите и таблиците се номерират. При първо използване на съкращение в скоби се посочва пълното му название.

### Ж. УКАЗАНИЯ ЗА ПОДГОТОВКАТА ЗА ЗАЩИТАТА

Защитата е публична. На нея присъстват студенти, членовете на Държавната изпитна комисия, преподаватели и експерти от ИТ фирми, гости.

Бъдете ясни, кратки и точни, не се увличайте в многословие!

### З. ОПИСАНИЕ НА ПРОЦЕДУРАТА НА ЗАЩИТА

1. Дава Ви се думата за представяне на дипломната работа: представяте дипломната си работа (за не повече от 5 минути).
2. Дава се думата на рецензента (ако присъства) да прочете рецензията си.
3. Дава се думата на членовете на комисията за въпроси.
4. След като въпросите от членовете на комисията се изчерпят, отново ви се предоставя думата:
   * Съвсем накратко отговаряйте на въпросите от рецензията, с не повече от 3- 4 изречения на въпрос, точно, конкретно и ясно!
   * Отговаряйте последователно на въпросите на комисията, с не повече от 3-4 изречения на въпрос, точно, конкретно и ясно!

С това защитата приключва.

Оценяването се извършва от комисията непосредствено след защитата.

### И. КАНДИДАТСТВАНЕ И ЗАПИСВАНЕ В МАГИСТЪРСКИ ПРОГРАМИ

Катедра „Компютърни науки“ предлага следните магистърски програми в професионално направление „Информатика и компютърни науки” с продължителност 3 семестъра:

Софтуерно инженерство и мениджмънт

Дигитален маркетинг и уеб дизайн

Data Science - на английски език

Киберсигурност

Можете да кандидатствате и да се запишете в магистърски програми и преди да сте получили диплома за бакалавър, което ви препоръчваме, защото изискването за магистърска програма е да стартира не на точно определена дата, а при наличие на група.

#### Контакти на катедрата

По административни въпроси се обръщайте към Галина Пенева (административен секретар на катедрата) [galina.peneva@vfu.bg](mailto:galina.peneva@vfu.bg)

Служебен мейл на катедрата [cse@vfu.bg](mailto:cse@vfu.bg)

За съдържателни въпроси по дипломната работа се обръщайте към научния си ръководител.

Информация за актуални събития и инициативи на катедрата във фейсбук страницата на катедрата w[ww.fb.com/cs.vfu,](http://www.fb.com/cs.vfu) която Ви молим системно да подкрепяте.

След дипломната защита ще бъдете поканени да се включите в Алумни общността на ВСУ ([http://alumni.vfu.bg](http://alumni.vfu.bg/)/), макар че неформално би трябвало вече да сме в една професионална общност чрез връзките си в професионалните социални мрежи като LinkedIn.